Oct 12,2017
బలహీన బ్యాంకులతో ప్రమాదం!
న్యూయార్క్‌: బలహీన బ్యాంకులు, కార్పొరేట్‌ సంస్థల పరపతి సన్నగిల్లడం తదితర పరిణామాలు భారత ఆర్థిక వ్యవస్థకు ప్రమాదకరంగా పరిణమించే అవకాశం ఉందని అంతర్జాతీయ ద్రవ్య నిధి హెచ్చరించింది. ప్రపంచ ఆర్థిక పరిస్థితులు రోజురోజుకు జటిలంగా మారుతున్న నేపథ్యంలో భారత్‌కు ఈ అంశాలరతో హాని జరిగే ప్రమాదం ఉందని తెలిపింది. దేశంలోని ప్రభుత్వ బ్యాంకులను నిలబెట్టుకొనేందుకు గాను వాటికి మరింత మూలధనీకరణ జరపాల్సిన ఆవశ్యకత ఎంతైనా ఉందని తెలిపింది. ఐఎంఎఫ్‌ సంస్థ ఫైనాన్షియల్‌ కౌన్సెలర్‌ టొబియాస్‌ యెడ్రియన్‌ ఈ విషయమై మాట్లాడుతూ.. తమ అధ్యయనం ప్రకారం భారత్‌లోని చాలా సంస్థలు తక్కువ లాభదాయకత.. ఎక్కువ రుణ సమస్యలతో బాధపడుతున్నట్టుగా తెలుస్తోందని అన్నారు. భారత కంపెనీలు ఎక్కువ పరపతి సమస్యల కారణంగా ప్రమాదకర స్థాయిలో మనుగడ సాగిస్తున్నట్టుగా తాము గుర్తించామని ఆయన వెల్లడించారు. భారత్‌లో బ్యాంకింగ్‌ సమస్యల పరిష్కారానికి సర్కారు చేపడుతున్న చర్యలను ఆయన ఆహ్వానించారు. అయితే ఇవి సరిపోవని అన్నారు. ప్రభుత్వ రంగ బ్యాంకులకు చాలినంతగా అదనపు మూలధనాన్ని సమకూర్చడంతో పాటుగా భవిష్యత్తులో మరిన్ని సంస్కరణలను చేపట్టాల్సిన అవసరం ఉందని అభిప్రాయపడ్డారు.
మీ స్నేహితులకు రికమెండ్ చెయ్యండి